***INDOKOLÁS***

**1. §**

A környezetvédelemről szóló rendelet bevezető részében a felhatalmazó és hatáskört megállapító jogszabályok körének és rendelkezéseinek a változásai átvezetésre kerülnek.

**2. §**

A közösségi együttélésről szóló rendelet bevezető részében a felhatalmazó és hatáskört megállapító jogszabályok körének és rendelkezéseinek a változásai átvezetésre kerülnek, tekintettel a közigazgatási szabályszegések szankcióiról szóló 2017. évi CXXV. törvény hatálybalépésére.

**3. §**

2021. január elsejével hatályát vesztette a környezet védelmének általános szabályairól szóló 1995. évi LIII. törvény 48. § (4) bekezdés b) pontja, az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére kihirdetett veszélyhelyzet megszűnésével pedig hatályát veszti a veszélyhelyzet ideje alatt alkalmazandó, levegőminőséggel összefüggő szabályokról szóló 549/2020. (XII. 2.) Korm. rendeletben a közgyűlés számára biztosított, a háztartási tevékenységgel okozott légszennyezésre vonatkozó egyes sajátos, valamint az avar és kerti hulladék égetésére vonatkozó szabályok önkormányzati rendelettel történő megállapítására vonatkozó felhatalmazás.

Ehhez kapcsolódóan hatályon kívül helyezésre kerülnek a közösségi együttélés alapvető szabályairól szóló rendeletnek az avar, kerti és más hulladék tiltott égetését, egyes tüzelőanyagok tiltott felhasználását szankcionáló tényállásai is. E tényállások szabályozására az önkormányzatnak nem marad lehetősége.

**4. §**

Hatályba léptető és deregulációs rendelkezést tartalmaz.

**A jogalkotásról szóló 2010. évi CXXX. törvény 18. § (3) bekezdése és a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése valamint a 21. § (2) bekezdése alapján, mivel az elfogadandó jogszabály várható társadalmi hatása jelentős, és nem kizárólag technikai vagy végrehajtási jellegű intézkedéseket tartalmaz, jelen indokolást a rendelet kihirdetését követően a Nemzeti Jogszabálytárban közzé kell tenni.**